**Pretendă în vreme de pandemie**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E vrerea unor gânduri să se-avânte

din locul unor inimi de români,

Să le îmbrăcăm cu focul din cuvinte

și s-apărăm ai codrilor plămâni.

Să stăm închiși e ordin... din regie

Și ochii să-i închidem în tandem,

Dar ne răsună cruda elegie

ce, zi cu zi, se-ndreaptă spre blestem.

Ne-or blestema copiii în tăcere

când munții vor fi goi de-al lor șiac,

căci n-am simțit a codrului durere

iscată sub tăiș de-austriac.

Obloane ne-au întins prin ordonanțe

dramatizând un nedorit flagel,

Din ochi să nu ne facem ambulanțe

ce ar lupta cu-al drujbelor măcel.

Nu poți să circuli fără de adresă,

Nici prin cuvânt nu poți să te revolți,

Dar asasinii au scăpat din lesă,

iar drujba lasă cerul fără bolți.

Noi stăm bolnavi, ascunși în carantină,

Și ne-amăgim că suntem mult prea mici

să curățăm tratatele de tină,

sa disociem destinul de mojici.

E-un vals zănatic zgomotul de drujbă

ce sună-n depărtări sau apropieri

Și cad păduri sub a tăcerii slujbă,

dar ne bronzăm, în gând, sub palmieri.

Vedem vecinul tremurând de ură

că pleacă lemnul fără aprobări,

dar suntem cantonați în bătătură

și nu avem nici drept la întrebări.

- O, biet vecin, cu lacrimi fără flinte,

tăcerea ta e-un fluviu fără punți!

De ce nu căutăm ca prin cuvinte

o platoșă să-ntindem peste munți?

Alături îți sunt eu și tot poporul,

excepția fiind la politruci

ce au vândut la alții viitorul

ca munții să ni-i pună pe butuci.

- O, biet popor, închis în nepăsare

De ce nu-ți faci un virus din cuvânt

că să ataci pe cei fără chemare

ce au vândut al munților veșmânt?

Să devenim un glas ca o legendă,

ce-o vom trimite spre nelegiuiți

să bată-n cancelarii c-o pretendă:

CĂ MUNȚII NI-I DORIM ÎMPĂDURIȚI!